Diari Oficial de la Generalitat Valenciana


Sumari del DOGV 9776, del 29-01-2024 (2024/597)

ACORD de 28 de desembre de 2023, del Consell General de l'Institut Valencià de Finances, pel qual es modifica la línia de finançament bonificat «REACTIVA FEDER».
-----------------------------------------------------------------------------------------------------------------------------------------------------------------

### Dades del document

Número de DOGV
:   9776

Data del DOGV
:   29-01-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/597


Data del document
:   28-12-2023

Organisme emissor
:   Institut Valencià de Finances

Tipus de document
:   Acord

Descriptors 

:   * Institut Valencià de Finances

ACORD de 28 de desembre de 2023, del Consell General de l'Institut Valencià de Finances, pel qual es modifica la línia de finançament bonificat «REACTIVA FEDER». [2024/597]  
Antecedents  
El Consell General de l'IVF va aprovar en sessió de 28 de juliol de 2022 la línia de finançament bonificat REACTIVA - FEDER a fi de destinar 150 milions finançats per la iniciativa REACT-EU del Programa operatiu FEDER de la Comunitat Valenciana 2014-2021 per a dotar pressupostàriament la línia de finançament bonificat REACTIVA - FEDER.  
Des que es va aprovar s'ha modificat en diverses ocasions per a adaptar-la als canvis que s'estan produint en el context econòmic.  
  
En l'actualitat, concorren, almenys, tres requisits que motiven esta modificació: en primer lloc, la fi del Programa operatiu FEDER, al qual s'acull esta línia de finançament; en segon lloc, l'aprovació d'un nou reglament de compatibilitat d'ajudes públiques Reglament de minimis, i; en tercer lloc, la modificació del marc temporal d'ajudes al qual s'acull el finançament bonificat.  
  
Addicionalment es modifiquen alguns articles amb la finalitat de facilitar la comprensió i les sol·licituds de finançament per part de les empreses de la Comunitat Valenciana.  
Per tot això, en l'ús de les competències previstes en l'apartat 3 de l'article 171 de la Llei 5/2013, de 23 de desembre, de mesures fiscals, de gestió administrativa i financera, i d'organització de la Generalitat, i la prevista en l'apartat 14 de l'article 4 del Decret 118/2018, de 3 d'agost, del Consell, pel qual s'aprova el Reglament d'organització i funcionament de l'Institut Valencià de Finances (IVF)  
  
  
  
ACORDA  
  
Primer  
Aprovar la modificació de la convocatòria de la línia de finançament bonificat que s'adjunta com a annex d'este acord.  
  
Segon  
Este acord entrarà en vigor i serà aplicable des de l'endemà de la seua publicació en el Diari Oficial de la Generalitat Valenciana.  
  
  
València, 28 de desembre de 2023.- El secretari del Consell General de l'IVF: Enrique Montes Estellés.  
  
  
ANNEX  
Modificació convocatòria de la línia   
de finançament bonificat reactiva - feder  
  
Els articles modificats quedaran redactats com s'hi mostra:  
  
Primer. Disponibilitat pressupostària i origen del finançament  
1. A l'empara d'esta convocatòria, l'Institut Valencià de Finances podrà atorgar finançament a tercers per un import que arriba a 371.794.757 d'euros, i podrà augmentar la dotació pressupostària de la convocatòria amb l'acord previ del Consell General de l'Institut.  
2. Les operacions atorgades a l'empara d'esta convocatòria incorporen un component de bonificació, en forma de rebaixa del tipus d'interés respecte del tipus d'interés de mercat, i de tram no reembossable, per un import que no pot superar en cap cas el 30 % del valor nominal del préstec. La bonificació per estos dos conceptes es finançarà amb càrrec a:  
  
a. la partida “Préstecs bonificats IVF Resistir FEDER P.O. 2014-2020 REACT-EU - Tram no reembossable”, amb codi de línia X1278000, del pressupost de la Generalitat Valenciana per a l'exercici 2022, per import de 30 milions d'euros;  
b. la subvenció de capital concedida per la Conselleria d'Hisenda i Model Econòmic a l'Institut Valencià de Finances, a través de la línia pressupostària X7384000 “Subvenció a l'ajuda al finançament de projectes empresarials”, del programa 631.50 del pressupost de la Generalitat Valenciana per a l'exercici 2022, amb una dotació pressupostària de 6.800.000 euros;  
c. la subvenció de capital concedida per la Conselleria d'Hisenda i Model Econòmic a l'Institut Valencià de Finances, a través de la línia pressupostària X7384000 “Subvenció a l'ajuda al finançament de projectes empresarials”, secció 6, del programa 631.50 del pressupost de la Generalitat Valenciana per a l'exercici 2023, amb una dotació pressupostària de 8.000.000 d'euros;  
d. la subvenció de capital concedida per la Conselleria d'Hisenda i Model Econòmic a l'Institut Valencià de Finances, a través de la línia pressupostària X7384000 “Subvenció a l'ajuda al finançament de projectes empresarials”, secció G0106, del programa 631A00 del pressupost de la Generalitat Valenciana per a l'exercici 2024, amb una dotació pressupostària de 8.000.000 d'euros;  
e. la subvenció de capital concedida per la Conselleria d'Hisenda i Model Econòmic a l'Institut Valencià de Finances, a través de la línia pressupostària X1286000 “Finançament projectes empresarials”, secció 20 del programa 612.60 del pressupost de la Generalitat Valenciana per a l'exercici 2023, amb una dotació pressupostària de 5.000.000 d'euros;  
  
f. la subvenció de capital concedida per l'Excel·lentíssim Ajuntament de València a l'Institut Valencià de Finances, per a operacions aprovades durant l'exercici 2022, amb una dotació pressupostària d'1.000.000 d'euros;  
g. el Fons Promocional de l'IVF. Així mateix, l'IVF traslladarà, al tipus d'interés de les operacions atorgades a l'empara d'esta convocatòria, la comissió que li correspon per la gestió de l'instrument financer inclòs en l'Eix 20-REACT-EU del Programa operatiu FEDER de la Comunitat Valenciana 2014-2020.  
3. No obstant això, pel seu caràcter estratègic, algunes operacions concretes, de les atorgades en el marc d'esta convocatòria, poden disposar d'una bonificació addicional a la resta. Els articles 26 i 26 bis especifiquen la naturalesa concreta de les operacions susceptibles de beneficiar-se d'estos règims especials de bonificació, i identifiquen l'origen pressupostari dels recursos necessaris per a implementar-los.  
  
4. La part no bonificada del finançament atorgat en virtut d'esta convocatòria es finançarà amb recursos propis de l'IVF i recursos de l'instrument financer inclòs en l'Eix 20-REACT-EU del Programa operatiu FEDER de la Comunitat Valenciana 2014-2020, pressupostat en la partida “Préstecs bonificats IVF Resistir FEDER P.O. 2014-2020 REACT-EU - Instrument financer FEDER”, amb codi de línia PT190000, del pressupost de la Generalitat Valenciana per a l'exercici 2022.   
  
Tercer. Sectors exclosos  
1. No poden ser beneficiàries del finançament bonificat atorgat per l'IVF en el marc d'esta convocatòria les entitats de dret públic, les universitats públiques, els organismes autònoms, les empreses públiques, les societats mercantils públiques, enteses com a tals aquelles en què més de la meitat del capital social pertanga directament o indirectament a una administració pública, les fundacions públiques i les societats participades majoritàriament per estes fundacions.  
2. No podran ser beneficiàries les empreses que operen en els sectors d'activitat següents:  
a) Activitats econòmiques il·legals: tota producció, comerç o una altra activitat que siga il·legal segons les disposicions legals o reglamentàries de la jurisdicció nacional per a esta classe de producció, comerç o activitat.  
b) Productes del tabac i begudes alcohòliques destil·lades. La producció i el comerç de productes del tabac i begudes alcohòliques destil·lades, i productes relacionats.  
 c) Producció i comerç d'armes i municions: el finançament de la producció i el comerç d'armes i municions de tota mena. Esta restricció no s'aplicarà en la mesura que estes activitats formen part de polítiques explícites de la Unió Europea o hi siguen accessòries.  
d) Casinos i empreses equivalents.  
e) Restriccions del sector de les TI. Investigació, desenvolupament o aplicacions tècniques relacionades amb programes o solucions de dades electròniques; i) que tinguen específicament per objecte donar suport a qualsevol activitat inclosa en els sectors restringits esmentats en les lletres de la a a la d anteriors; així com jocs d'atzar en Internet, casinos en línia i pornografia, o ii) que tinguen com a objectiu afavorir l'entrada il·legal en xarxes de dades electròniques o la descàrrega il·legal de dades electròniques.  
f) Restriccions del sector de ciències de la vida. Quan es done suport al finançament de la investigació, el desenvolupament o les aplicacions tècniques relacionades amb i) la clonació humana amb finalitats terapèutiques o d'investigació, o ii) els organismes modificats genèticament (OMG).   
g) Empreses que concentren la seua activitat empresarial en els sectors financers o immobiliaris , excepte les PROPTECH i aquelles l'activitat de les quals consistix a posar espais de treball a la disposició d'empreses de recent creació o de naturalesa tecnològica. Si la sol·licitud de finançament té per objecte l'adquisició o construcció d'instal·lacions productives per al seu posterior arrendament a una empresa del grup, l'IVF considerarà a l'efecte d'este apartat el codi CNAE de l'arrendatari, sempre que a) la facturació de l'arrendador per operacions de venda o prestació de servicis a tercers no inclosos en el grup d'empreses de l'arrendador siga inferior al 10% dels seus ingressos totals, i b) l'arrendatari constituïsca fiança en favor de l'arrendador per import equivalent almenys al 100% del valor nominal i els interessos ordinaris del préstec sol·licitat a l'IVF a l'empara d'esta Convocatòria. A este efecte, s'estarà a la definició de grup mercantil de l'article 42 del Codi de Comerç.  
  
h) Empreses d'intermediació financera, assegurances i serveis bancaris, excepte les fintech i les insurtech.   
n) Empreses d'intermediació amb criptomonedes.  
i) Desmantellament o construcció de centrals nuclears.  
3. Si una empresa privada opera al mateix temps en sectors d'activitat exclosos i no exclosos, l'empresa podrà ser beneficiària del finançament bonificat atorgat a l'empara d'esta convocatòria, sempre que a) l'activitat principal siga no exclosa, i b) siga possible garantir, mitjançant la separació d'activitats i la distinció de costos, que les activitats excloses no es beneficien, de cap manera, del finançament que puga rebre per les activitats no excloses.  
  
Cinqué. Obligacions dels beneficiaris  
1. Els beneficiaris del finançament bonificat regulat en la present Convocatòria queden sotmesos a les següents obligacions:  
a) Justificar davant l'IVF el compliment dels requisits i condicions que determinen l'atorgament del finançament bonificat.  
b) Sotmetre's a les actuacions de comprovació que corresponguen a l'IVF i a la Intervenció General de la Generalitat, a la Sindicatura de Comptes o a altres òrgans competents, tant nacionals com comunitaris, i aportar tota la informació que li siga requerida en l'exercici de les actuacions anteriors.   
c) Comunicar a l'IVF en la data de la signatura del contracte de préstec l'obtenció de subvencions o ajudes, procedents de qualsevol Administració o entitat, públiques o privades, nacionals o internacionals.  
d) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'adequat exercici de les facultats de comprovació i control per part de l'IVF.  
e) Procedir al reintegrament de l'import bonificat, íntegrament o en part segons corresponga, incloent si escau el tram no reembossable de capital, més els seus interessos legals, en el cas de revocació per incompliment dels requisits generals establits en l'art. 21 d'esta Convocatòria.   
  
f) En el supòsit d'adquisició, construcció, rehabilitació i millora d'actius fixos, el beneficiari haurà de conservar els béns per un termini que no podrà ser inferior a cinc anys en cas de béns inscriptibles en un registre públic, ni a dos anys per a la resta dels béns.   
g) L'incompliment de l'obligació de conservar els béns serà causa de reintegrament, amb les següents excepcions:   
i. Tractant-se de béns no inscriptibles en un registre públic, foren substituïts per uns altres que servisquen en condicions anàlogues a la fi per al que es va concedir la bonificació i este ús es mantinga fins a completar el període establit, sempre que la substitució haja sigut autoritzada per l'IVF.   
ii. Tractant-se de béns inscriptibles en un registre públic, el canvi de destí, alienació o gravamen siga autoritzat per l'IVF. En este supòsit, l'adquirent assumirà l'obligació de destí dels béns pel període restant i, en cas d'incompliment d'esta, del reintegrament de la bonificació.   
  
h) Mantindre l'activitat productiva de l'empresa o negoci per un període mínim d'activitat de dotze mesos a comptar des de l'atorgament del finançament.   
2. Addicionalment, i pel fet que esta Convocatòria és susceptible de rebre finançament procedent dels fons del Programa Operatiu FEDER de la Comunitat Valenciana 2014- 2020, els beneficiaris del finançament s'obliguen a:   
a) Desenvolupar el projecte secundat amb fons del FEDER amb subjecció al pla de negoci presentat i comunicar la modificació de qualsevol circumstància relativa a este.   
b) Facilitar a l'IVF, en cas de ser necessari, quanta informació siga necessària sobre l'empresa i el projecte finançat, a l'efecte de la verificació dels requisits d'exigibilitat.   
c) Conservar durant 10 anys, comptats a partir de la data de venciment del préstec, els documents justificatius de l'aplicació dels fons rebuts, inclosos els documents electrònics, en tant que puguen ser objecte de les actuacions de comprovació i control, d'acord amb la normativa comunitària.   
d) Portar registres independents per a les diferents formes d'ajuda i/o fonts d'assistència, si és el cas, en els termes establits en els punts 7 i 8 de l'Article 37 del Reglament (UE) nº1303/2013.  
e) Autoritzar l'IVF perquè realitze visites de control a les seues instal·lacions amb la finalitat de verificar les operacions i despeses. Els instruments de supervisió que podrà utilitzar l'IVF sobre els destinataris finals podran incloure controls documentals, informes, visites de control i informes d'auditoria, podent acordar qualsevol altre instrument l'aplicació del qual es considere necessària.   
f) Acceptar la inclusió de l'operació finançada en la llista pública d'operacions contemplades en l'article 115, apartat 2, del Reglament (UE) 1303/2013 del Parlament Europeu i del Consell de 17 de desembre de 2013.   
g) Complir amb la normativa nacional i europea en matèria de medi ambient, accessibilitat, igualtat d'oportunitats i igualtat entre dones i homes.   
h) Complir amb totes les normes aplicables en matèria de Fons Europeus, ajudes d'Estat, si és el cas, prevenció de blanqueig de capitals, lluita contra el terrorisme i el seu finançament, frau fiscal, i altra normativa autonòmica, nacional o comunitària que resulte d'aplicació.   
  
i) Comunicar les ajudes, subvencions, ingressos o recursos públics o privats que hagueren obtingut o sol·licitat per als mateixos costos finançats.   
j) Presentar una declaració responsable referent a totes les altres ajudes de minimis rebudes, independentment dels costos subvencionables, durant els dos anys anteriors i durant l'any en curs que estiguen subjectes al Reglament (UE) núm. 2831/2023 de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el Diari Oficial de la Unió Europea el 15 de desembre de 2023, així com altres ajudes rebudes per a les mateixes despeses subvencionables sotmeses al marc temporal aprovat amb motiu de la crisi energètica derivada de la invasió d'Ucraïna per part de Rússia, a un reglament d'exempció o a una decisió adoptada per la Comissió.   
  
k) Donar adequada publicitat dels préstecs obtinguts a l'empara de la línia de finançament “REACTIU - FEDER” del Programa Operatiu FEDER de la Comunitat Valenciana 2014-2020. En eixe sentit, si l'empresa disposa d'una pàgina web pròpia haurà d'incloure en ella, en lloc visible, els logos institucionals de la UE, de la Generalitat Valenciana i de l'IVF, així com el lema de la Unió Europea (“Una manera de fer Europa”) i fer menció que ha obtingut una operació de préstec cofinançada per la Unió Europea a través del Programa Operatiu del Fons de Desenvolupament Regional (FEDER) de la Comunitat Valenciana 2014-2020 tot això de conformitat amb el que es preveu en l'Annex XII del Reglament (UE) 1303/2013 del Parlament Europeu i del Consell de 17 de desembre de 2013.  
  
Seté. Termini de presentació de sol·licituds   
1. Les sol·licituds es podran presentar des de l'endemà de la publicació d'esta convocatòria en el Diari Oficial de la Generalitat Valenciana i en la pàgina web de l'IVF.   
2. Es podran presentar sol·licituds fins al 15 de maig de 2024. El tancament de la línia es podria produir amb anterioritat a esta data, si s'esgota el pressupost indicat en l'article primer d'esta convocatòria.   
  
3. Per al coneixement general, l'IVF publicarà en la seua pàgina web la data en la qual es tancarà la convocatòria per la circumstància expressada en el paràgraf anterior.  
  
Nové. Procediment de valoració de les sol·licituds   
1. El procediment d'atorgament és el de concurrència competitiva segons el que preveu l'article 165.2, apartat f, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, tenint en compte exclusivament l'ordre de presentació de les sol·licituds, fins a esgotar l'import previst en l'article 1 d'esta convocatòria per a bonificar les operacions atorgades a l'empara d'esta, sense que siga necessari establir comparació entre sol·licituds ni la prelació entre estes sol·licituds.  
2. Concretament, els serveis tècnics de l'IVF duran a terme les actuacions següents:  
a) Comprovació del compliment dels requisits del beneficiari.  
  
b) Comprovació del compliment dels requisits d'elegibilitat del projecte.  
c) Determinació de l'import de les despeses finançables del projecte.  
d) Anàlisi conductual del sol·licitant, tenint en compte el resultat d'operacions de finançament atorgades per l'IVF en el passat, així com la informació disponible sobre esta qüestió en les bases de dades de morositat a les quals l'IVF tinga accés.  
e) Anàlisi de la capacitat del sol·licitant per a reembossar el préstec sol·licitat.  
i. Operacions d'import superior a 1.000.000 d'euros: els serveis tècnics de l'Institut comprovaran el compliment del requisit de qualificació creditícia mínima, situada per a esta línia de finançament en la categoria B de l'escala de qualificació de l'agència Standard&Poors. Així mateix, els serveis tècnics de l'IVF elaboraran pels seus propis mitjans, o ho recaptaran d'un consultor de prestigi reconegut, un informe que acredite la capacitat de repagament de l'empresa sol·licitant, en el marc del projecte presentat.  
ii. Operacions d'un import inferior o igual a 1.000.000 d'euros: els serveis tècnics de l'IVF requeriran necessàriament un aval financer en nom del sol·licitant davant de la Societat de Garantia Recíproca de la Comunitat Valenciana, Afín-SGR, per un import equivalent al 100 % del valor nominal i els interessos ordinaris del préstec. En este cas, l'IVF ha de comprovar que l'informe de riscos elaborat per l'entitat avaladora és favorable i confirma la capacitat de repagament del sol·licitant.  
f) Valoració de les garanties aportades pel sol·licitant a requeriment de l'IVF, únicament per a operacions no avalades per Afín-SGR.  
  
g) Estimació de la pèrdua esperada de l'operació i comprovació que la sol·licitud no supera el llindar màxim permés en esta convocatòria, que s'establix en el 0,75 %.  
h) Tramitació de l'Informe de prevenció del blanqueig de capitals i el finançament del terrorisme, elaborat amb la supervisió de la Unitat Tècnica de PBCiFT de l'IVF.  
3. Per als projectes que resulten elegibles, tenint en compte el resultat de les actuacions que s'indiquen en l'apartat 2 d'este article, l'IVF dictaminarà l'aprovació (o, si no és el cas, la denegació) del finançament.  
4. D'acord amb la sol·licitud de finançament i les característiques del projecte, l'IVF establirà, en la resolució d'aprovació, les condicions financeres del préstec, així com l'import i el termini. En el marc d'esta convocatòria, els serveis tècnics de l'IVF no podran proposar, en cap cas, operacions de deute subordinat.  
  
Desé. Característiques dels préstecs bonificats   
1. El valor nominal del préstec se situa entre 20.000 euros i 2.250.000 euros.  
2. Sense perjudici del que establix el punt 10.1, en cas que el finançament tinga com a objectiu l'adquisició o l'elaboració pròpia d'actius fixos de naturalesa material o immaterial,   
a) El valor nominal del préstec no podrà superar el 80 % del valor de la inversió realitzada.   
b) El valor nominal del préstec no podrà ser superior a 500.000 euros si el sol·licitant és una microempresa, una comunitat de béns o una societat civil, segons la definició de l'annex I d'esta convocatòria.   
  
c) El valor nominal del préstec no podrà ser superior a 100.000 euros si el sol·licitant és un treballador autònom.  
3. En les operacions de sosteniment del capital circulant, l'import màxim finançable serà d'1.000.000 d'euros, si bé l'import màxim finançable serà de 250.000 euros si el sol·licitant és una microempresa, una comunitat de béns o una societat civil, i de 50.000 euros si el sol·licitant és un treballador autònom.  
4. Els límits que, respecte del valor nominal del préstec, establixen els punts 10.2 i 10.3 s'han d'entendre com a relatius al grup d'empreses al qual pertany, si és el cas, l'empresa sol·licitadora de finançament, de manera que la suma del finançament bonificat que, a l'empara d'esta convocatòria, atorgue l'IVF al grup d'empreses del sol·licitant no podrà excedir, en cap cas, els límits esmentats.  
  
5. Els límits que, respecte del valor nominal del préstec, establixen els punts 10.2 i 10.3 s'hauran d'entendre com a relatius a l'exercici 2022 i següents, de manera que la suma del finançament bonificat que a l'empara d'aquesta convocatòria atorgue l'IVF al sol·licitant de finançament, no podrà excedir en cap cas els esmentats límits.  
6. En les operacions d'inversió, el termini d'amortització del finançament bonificat s'haurà de situar entre un mínim de quatre anys i un màxim de deu, amb la possibilitat d'un període de carència d'amortització de capital d'un màxim de dos anys, inclòs en este termini. En les operacions de finançament del capital circulant, el termini d'amortització del finançament bonificat s'haurà de situar entre un mínim de dos i un màxim de quatre anys, i l'empresa pot concentrar la devolució del 100 % del valor nominal de l'operació en la data de venciment de l'operació.  
7. El tipus d'interés de les operacions serà fix, i ascendirà a l'1,5 % per a operacions sol·licitades abans del 31 de desembre de 2022, i al 2,03 % per a operacions sol·licitades amb posterioritat a esta data, sense perjudici del que s'establix en els articles 26 i següents de la convocatòria. No obstant això, i amb independència de la data de sol·licitud, per a operacions formalitzades amb posterioritat a 31/12/2022, l'IVF aplicarà un tipus d'interés equivalent al 2,03 % al tram reembossable de les operacions que s'acullen a l'article 2.7.3 del Marc nacional temporal.  
  
8. Les liquidacions d'interessos seran trimestrals, els dies 15 de març, juny, setembre i desembre. Els préstecs s'han d'amortitzar per trimestres vençuts, una vegada transcorregut el període de carència, si és procedent, i coincidint amb la liquidació dels interessos.   
9. En les operacions atorgades a l'empara d'esta Convocatòria, l'IVF podrà aplicar una comissió d'obertura per valor de 10.000 € per a operacions de fins a 1.000.000 euros; i per valor de 15.000 € per a operacions d'import superior a 1.000.000 €. Si bé, en cap cas podrà aplicar comissió de cancel·lació als préstecs, sense perjudici del que s'estableix en els articles 23 i 24.  
  
Dotzé. Despeses elegibles   
1. L'import bonificable de cada projecte empresarial presentat es determinarà a partir de l'import total dels costos que tinguen la consideració de despeses elegibles segons determina esta convocatòria. En cap cas el cost d'adquisició de les despeses elegibles podrà ser superior al seu valor de mercat.   
2. A l'efecte de calcular l'ajuda i les despeses elegibles, totes les xifres emprades s'han de tindre en compte abans de qualsevol deducció fiscal o d'altres càrregues. No es consideraran despeses elegibles els impostos indirectes quan siguen susceptibles de recuperació o compensació.  
3. La despesa finançada amb l'operació s'haurà de desenvolupar dins del territori de la Comunitat Valenciana i no serà compatible amb cap altra contribució de fons estructurals i d'inversió comunitaris, per als mateixos costos subvencionables, sense perjudici del que establixen sobre este aspecte la norma catorzena, catorzena bis, catorzena ter, catorzena quater i quinzena, relatives al règim d'ajudes.   
  
4. De conformitat amb el que s'establix en l'Ordre HFP/1979/2016, de 29 de desembre, modificada per l'Ordre HAC/114/2021, de 5 de febrer, són despeses elegibles les que consistisquen bé en l'adquisició d'actius fixos, bé en el sosteniment del capital circulant. L'adquisició, construcció, rehabilitació o adaptació dels actius fixos objecte de finançament no podrà haver conclòs materialment ni haver-se executat íntegrament amb data de la sol·licitud del finançament.  
  
En cas que s'haja anticipat un import a manera de reserva amb caràcter previ a la sol·licitud de finançament, l'empresa no haurà pogut anticipar més d'un 50 % del preu de compra abans de la data de la sol·licitud (incloent-hi impostos indirectes). El sol·licitant aportarà evidència justificativa que el proveïdor ha entregat els elements patrimonials amb posterioritat a la sol·licitud o, havent-los entregat abans, ha procedit a posar-los en funcionament amb posterioritat a esta sol·licitud.   
  
5. Com a inversions en actius fixos, seran despeses elegibles les següents:  
a) Adquisició i construcció de naus industrials, locals i instal·lacions per al desenvolupament de l'activitat de l'empresa, incloent-hi l'adquisició i el condicionament de terrenys sempre que el seu valor de taxació no supere el 10 % del valor nominal del préstec.   
b) Construcció d'instal·lacions d'energia renovable, tant si la finalitat és l'autoconsum com l'abocament a la xarxa, sempre que els projectes no superen una potència de 30 MWp.  
c) Adquisició d'equipament vinculat a les tecnologies de la informació i la comunicació.  
d) Maquinària, ferramentes, motles o utillatge.  
e) Mobiliari.  
f) Vehicles industrials i elements de transport afectes a l'explotació, fins a un màxim de 35.000 euros per vehicle, amb l'excepció d'aquells sol·licitants l'objecte social dels quals consistisca en l'arrendament d'estos elements patrimonials. En este sentit, l'adquisició de vehicles de transport de mercaderies per carretera no es pot considerar en cap cas despesa elegible a l'efecte d'esta convocatòria.  
  
g) Actius intangibles, com ara les despeses d'investigació i desenvolupament, la propietat industrial, els drets de traspàs o les aplicacions informàtiques.  
h) Adquisició de participacions empresarials a fi d'ampliar la capacitat productiva de l'empresa, millorar les condicions d'accés al finançament o assegurar el subministrament d'inputs clau per al procés productiu de l'empresa.  
6. Es considerarà despesa elegible en capital circulant tot increment del fons de maniobra de l'empresa, definit com a la diferència entre l'actiu i el passiu corrent del balanç, que s'haja produït en el període que correspon a la data de desembossament del préstec, segons el que establix l'article 13.3 d'esta convocatòria. No obstant això, no es consideraran despeses elegibles, a l'efecte d'esta convocatòria, els increments del fons de maniobra atribuïbles a la reclassificació temporal de passius financers, l'augment de crèdits no comercials a curt termini, les inversions financeres temporals, així com les atribuïbles a la disminució de passius no comercials amb empreses del grup. Es considerarà finançable en virtut del concepte de capital circulant la disminució de la tresoreria operativa derivada de les pèrdues d'explotació, tal com es definix en l'article 13.3 d'esta convocatòria (EBITDA negatiu del període).   
  
7. No seran finançables les despeses que s'indiquen a continuació:  
a. Les contribucions en espècie.  
b. Els interessos deutors i la resta de despeses financeres.  
c. Les despeses relacionades amb les fluctuacions dels tipus de canvi de divises.  
d. L'Impost sobre el Valor Afegit que siga recuperable d'acord amb la normativa nacional, així com els impostos de naturalesa similar que siguen recuperables d'acord amb la normativa nacional.  
e. Els impostos personals sobre la renda.  
f. Els interessos de demora, els recàrrecs, les multes i les sancions econòmiques, i la despesa produïda per litigis i disputes legals.  
g. L'adquisició de béns i serveis, mitjançant contractes públics:  
  
i. Els descomptes efectuats.  
ii. Els pagaments realitzats pel contractista a l'Administració en concepte de taxa de direcció d'obra, control de qualitat o qualsevol altre concepte que supose ingressos o descomptes que es deriven de l'execució del contracte.  
h. Les incorregudes en relació amb els àmbits d'exclusió de les ajudes del FEDER que establix la norma tercera. Sectors exclosos.  
  
i. Les que s'executen fora del període de subvencionabilitat del Programa operatiu FEDER de la Comunitat Valenciana 2014-2020.  
  
Tampoc seran elegibles els projectes que condicionen la utilització de productes nacionals en lloc d'importats.  
  
Tretzé. Justificació de les despeses elegibles   
1. Els beneficiaris del finançament bonificat han de justificar l'aplicació dels fons davant de l'IVF, mitjançant proves documentals clares, específiques i actualitzades.  
2. Per a justificar l'aplicació del finançament de l'IVF a l'adquisició d'actius fixos dels que es consideren en l'article 12.5 d'esta convocatòria, els beneficiaris hauran d'utilitzar l'aplicació informàtica disponible en el web de l'IVF: https://prestamos.ivf.es/va/. En concret, el beneficiari haurà de remetre, abans de la data indicada en la resolució, una còpia de les factures acreditatives de la despesa que hi ha hagut, que hauran de complir el que disposa el reglament pel qual es regulen les obligacions de facturació, aprovat pel Reial decret 1619/2012, de 30 de novembre. En este sentit,  
a. Llevat que l'adquisició d'actius fixos s'haja fet anteriorment a la data de la sol·licitud del finançament, l'empresa beneficiària haurà de disposar, com a mínim, de tres ofertes de proveïdors diferents prèviament a la contractació del compromís per a l'obra, la prestació del servei o el lliurament del bé, quan l'import de la despesa bonificable supere les quanties que establix la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, per al contracte menor (contractes de valor estimat inferior a 40.000 euros, quan es tracte de contractes d'obres, o a 15.000 euros, quan es tracte de contractes de subministrament o de serveis no recurrents).   
  
b. Les ofertes han d'estar suficientment detallades, i s'hi han d'especificar els treballs que s'han de dur a terme i el preu que tenen; han d'estar datades, i han de contindre les dades que permeten identificar correctament el remitent, juntament amb el logotip o el segell de l'empresa. La selecció de les ofertes s'ha de fer entre empreses de les quals almenys dos no siguen empreses associades a l'entitat beneficiària i no formen part de la junta directiva o el consell d'administració, ni tinguen drets de vot superiors al 50 %.   
c. L'elecció entre les ofertes presentades s'ha de fer de la més econòmica, i s'haurà de justificar en un informe l'elecció en un altre sentit. L'IVF podrà requerir un informe de valoració de l'obra, el servei o el subministrament de què es tracte, que ha d'elaborar un expert independent, si la proposta que tria el sol·licitant supera en més del 25 % el preu de l'oferta més econòmica, quan a la vista de la justificació que aporte el sol·licitant, referida expressament a esta decisió, siga possible apreciar que haja pogut resultar afectat el principi d'objectivitat en la decisió adoptada. En este cas, es considerarà despesa finançable elegible l'import inferior entre el de la factura aportada i el del mateix valor de taxació.  
3. Si el sol·licitant és una societat mercantil, la inversió en capital circulant quedarà justificada quan el valor nominal del préstec concedit per l'IVF siga inferior o igual a l'increment ajustat del fons de maniobra registrat en els exercicis en què es fa la sol·licitud i, si és el cas, es desembossa el préstec. A este efecte, l'increment ajustat del fons de maniobra es definix com a la suma   
· dels EBITDA negatius registrats en l'exercici o els exercicis en què es va produir la sol·licitud i el desembossament de l'operació. A este efecte l'EBITDA s'estimarà restant al resultat d'explotació a) els treballs realitzats per l'empresa per al seu immobilitzat i b) les subvencions oficials d'explotació aplicades a reembossar anticipadament deute a llarg termini; a esta diferència s'han d'afegir les amortitzacions (netes de les subvencions de capital traspassades al resultat) i les pèrdues per deterioració de l'exercici (excepte les que resulten de la deterioració en el valor de les existències i els crèdits comercials);  
· de l'increment del fons de maniobra acumulat des del tancament de l'exercici immediatament anterior a la sol·licitud de finançament fins al tancament de l'exercici en què es desembossa el préstec, sense considerar a) la variació en els saldos dels crèdits no comercials a curt termini, b) la variació en el saldo de les inversions financeres temporals, c) la variació en el saldo dels deutes no comercials a curt termini amb empreses del grup i d) la reclassificació temporal de deutes amb entitats de crèdit.   
Per a justificar degudament l'aplicació del préstec, el sol·licitant haurà d'aportar a l'IVF, en el termini establit en la resolució d'aprovació del finançament, els comptes anuals de l'exercici en el qual es va fer el desembossament del préstec.  
En cas que l'operació haja resultat afectada a l'instrument financer inclòs en l'Eix 20-REACT-EU del Programa operatiu FEDER de la Comunitat Valenciana 2014-2020, el sol·licitant haurà de remetre en la data indicada en la resolució de concessió el balanç i el compte de pèrdues i guanys de la companyia, corresponents a la data del tancament comptable i l'exercici econòmic en el qual es va desembossar el préstec de l'IVF. Si estos comptes i el tancament són provisionals, hauran d'anar acompanyats amb una declaració responsable en la qual es manifestarà que la informació aportada és veraç i lliure de biaixos. Això sense perjudici que, una vegada dispose dels comptes anuals de l'exercici esmentat, aprovats per l'òrgan d'administració, l'IVF puga, sobre la base d'estos comptes, sol·licitar l'amortització anticipada total o parcial del préstec i, si no és possible, declarar el venciment anticipat de l'operació, per no haver pogut l'empresa justificar la destinació dels fons.   
4. Si el sol·licitant és un treballador autònom que tributa per estimació directa, la inversió en capital circulant quedarà justificada quan el valor nominal del préstec concedit per l'IVF siga inferior o igual al 75 % del rendiment net anual comunicat en la declaració de l'IRPF del treballador autònom beneficiari corresponent a l'exercici anterior a aquell en el qual es realitza la sol·licitud de finançament. Si és procedent, s'afegirà el 75 % del rendiment net màxim de l'exercici esmentat corresponent als comuners en les comunitats de béns i als socis en les societats civils. En cas que els treballadors autònoms, els socis i els comuners tributen per estimació objectiva, l'IVF assumirà que, a l'efecte de justificar la destinació del finançament, el rendiment net obtingut pel sol·licitant ascendix al cost laboral total mensual del sector d'activitat del beneficiari, segons l'enquesta laboral trimestral de l'Institut Nacional d'Estadística per a l'últim trimestre de 2022 (annex X), multiplicat pel nombre de mesos cotitzats a la Seguretat Social en l'exercici anterior a aquell en el qual es realitza la sol·licitud de finançament.   
  
5. No obstant això, si segons el parer dels serveis tècnics de l'Institut cal reforçar els mecanismes de control sobre la destinació del finançament, la resolució d'aprovació de l'operació, emesa segons el que disposa l'article 16 d'esta convocatòria, podrà plantejar un procediment de justificació addicional que obligue el beneficiari a aportar-hi factures acreditatives de la despesa realitzada.  
6. Als mers efectes de justificar degudament el finançament procedent del Programa operatiu FEDER de la Comunitat Valenciana 2014-2020, les despeses elegibles s'assignaran de manera proporcional al valor nominal dels diversos trams en què s'estructura l'operació.   
  
Catorzé. Normativa d'ajudes d'estat: règims aplicables  
  
1. Els projectes objecte de finançament a l'empara d'esta convocatòria s'han d'adequar indistintament al que preveu:  
a. El Reglament (UE) 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis.   
b. El Marc nacional temporal relatiu a les mesures d'ajuda per a donar suport a l'economia després de la invasió d'Ucraïna per part de Rússia, notificat pel Govern d'Espanya a l'empara del Marc d'ajudes d'estat aprovat en virtut de la Comunicació de la Comissió Europea (OJ C 131I, 24.3.2022, p. 1-17). D'ara en avant, esta convocatòria es referix a este marc nacional temporal com a MNTU. L'MNTU va ser aprovat per la Comissió Europea en virtut de la comunicació C (2022) 4064, de data 10.6.2022, sobre la decisió relativa a l'ajuda SA.102771 (2022/N), modificada posteriorment per les decisions SA.103941 (2022/N), de 18 d'agost, i SA.104884 (2022/N), de 12 de desembre de 2022, i SA. 110430 (2023/N), de 12 de desembre de 2023. La interpretació d'este marc nacional temporal se supedita al que preveu el marc temporal comunitari i a les seues possibles modificacions, així com al que establix la Decisió SA.102771 i les seues modificacions. Només es podran acollir a l'MNTU les sol·licituds formalitzades a partir de l'1 de setembre de 2022.  
2. El sol·licitant podrà triar el règim d'ajudes d'estat aplicable al conjunt de l'operació o a cada un dels trams en els quals esta operació s'estructure, i s'haurà d'ajustar en cada cas al que establixen els articles 14 bis, 14 ter o 14 quater, i respectar les regles d'acumulació de l'article 15 d'esta convocatòria.  
3. En cas que opte pel Marc nacional temporal, el sol·licitant haurà d'acreditar mitjançant una declaració responsable que ha resultat afectat per la crisi econòmica derivada de la invasió d'Ucraïna per part de Rússia. Les ajudes atorgades amb base en este Marc nacional temporal no es podran concedir ni beneficiar de cap manera a empreses afectades per sancions que la Unió Europea haja establit o puga establir arran de la invasió d'Ucraïna per part de Rússia. Esta limitació s'estén a empreses controlades per persones, entitats i òrgans afectats per sancions que la Unió Europea haja pogut establir arran de la invasió d'Ucraïna per part de Rússia i a empreses que estiguen actives en sectors afectats per sancions que la Unió Europea haja pogut establir arran de la invasió d'Ucraïna per part de Rússia, en la mesura que l'ajuda menyscabe els objectius de les sancions corresponents.  
  
  
Catorzé bis. Operacions de finançament subjectes al règim d'ajudes de minimis  
1. S'ajustaran al que establix este article els préstecs bonificats que, a l'empara d'esta convocatòria, s'hagen atorgat tenint en compte el que preveu el Reglament (UE) 2023/2831, de la Comissió, de 13 de desembre 2023, relatiu a les ajudes de minimis.   
2. A l'efecte d'aplicar la normativa europea en matèria d'ajudes d'estat, i una vegada establides les condicions financeres del préstec, així com l'import, el termini i les garanties, els serveis tècnics de l'IVF calcularan l'ajuda implícita equivalent, que serà igual a l'estalvi de la càrrega financera que suposa per als beneficiaris respecte d'un préstec alternatiu a preus de mercat.  
3. A fi de calcular l'ajuda implícita equivalent, es tindran en consideració els conceptes següents:  
a. La diferència entre el tipus d'interés aprovat per a l'operació i el tipus d'interés de referència, que resultaria d'aplicar la comunicació de la Comissió Europea relativa a la revisió del mètode de fixació del tipus de referència i actualització (DOUE C 14, de 19.01.2008).  
b. El tram no reembossable del préstec, calculat segons el que establix esta convocatòria.  
4. Quant al tipus de referència establit per la comunicació esmentada de la Comissió Europea (DOUE C 14, de 19.01.2008), i d'acord amb l'article 10.3, que impedix a l'IVF concedir finançament subordinat a l'empara d'esta convocatòria, els serveis tècnics de l'IVF calcularan el tipus de referència com a suma del tipus d'interés euríbor a un any i el marge previst per la Comunicació de la Comissió Europea (DOUE C 14, de 19.01.2008) per a la categoria de qualificació creditícia del sol·licitant de finançament:  
  
  
  
  
 LGD  
Ràting <30 % >=30 %  
A 0,60 % 0,75 %  
BBB 0,75 % 1,00 %  
BB 1,00 % 2,20 %  
B 2,20 % 4,00 %  
  
  
5. En cas que l'operació incorpore aval financer per import inferior al 100 % del valor nominal i els interessos ordinaris del préstec, es conservarà la qualificació creditícia del client i s'estimarà a la baixa l'LGD de l'operació en funció del percentatge reavalat del valor nominal del préstec i de la qualificació creditícia de l'avalador.   
6. En el marc d'un projecte d'inversió cofinançat amb entitats financeres privades, l'IVF podrà utilitzar com a tipus d'interés de referència el més alt dels tipus d'interés aplicats per les entitats cofinançadores en transaccions pari passu. A este efecte, perquè una operació de cofinançament es considere pari passu, s'hauran de complir les condicions següents:   
a. El finançament bancari complementari s'ha atorgat al mateix temps que el de l'IVF, o en un lapse en què no han canviat materialment les condicions financeres del client.  
b. Les condicions de l'operació són les mateixes per a l'IVF que per als bancs privats que cofinancen el projecte d'inversió, en termes de termini, garanties, carències i calendari de venciments.  
c. El finançament atorgat per la banca privada és substancial, i no simbòlic o marginal, en el conjunt del projecte d'inversió finançat.   
  
d. La posició de partida tant de l'IVF com de l'entitat o les entitats financeres privades és comparable, en el sentit que:  
i. el risc previ de l'IVF respecte del client és d'una quantia similar,  
  
ii. el préstec genera les mateixes sinergies en un cas i l'altre, i els costos de transacció que ha d'assumir el client per qualsevol circumstància concreta són similars en les operacions signades amb l'IVF i en les signades amb l'entitat o les entitats financeres que cofinancen el projecte d'inversió.   
7. L'import de l'ajuda implícita equivalent es calcularà actualitzant els imports bonificats al seu valor en el moment en què es concedisca el finançament. El tipus d'interés que s'ha d'emprar a l'efecte d'actualització serà el tipus d'actualització aplicable en el moment en què es concedisca l'ajuda, d'acord amb la Comunicació de la Comissió Europea (DOUE C 14, de 19.01.2008).  
8. L'import total de les ajudes de minimis que es pot atorgar a una única empresa no podrà excedir de 300.000,00 euros durant qualsevol període de tres anys. Estes quantitats estan expressades en termes bruts, és a dir, abans de qualsevol deducció en concepte de fiscalitat.  
  
En el cas de fusions o adquisicions d'empreses, totes les ajudes de minimis que s'hagen atorgat anteriorment a qualsevol de les empreses que es fusionen es tindran en compte per a determinar si l'atorgament d'una nova ajuda de minimis a la nova empresa o a l'empresa adquirent supera el límit màxim pertinent.  
9. No podran ser beneficiàries de les línies i els programes de finançament bonificat, acollides al Reglament 2023/2831, de 13 de desembre de 2023:   
a) les ajudes concedides a les empreses dedicades a la producció primària de productes de la pesca i de l'aqüicultura;  
b) les ajudes concedides a les empreses dedicades a la transformació i la comercialització de productes de la pesca i de l'aqüicultura, quan l'import de l'ajuda es determine en funció del preu o de la quantitat de productes adquirits o comercialitzats;  
c) les ajudes concedides a les empreses dedicades a la producció primària de productes agrícoles;  
d) les ajudes concedides a les empreses dedicades a la transformació i la comercialització de productes agrícoles, en un dels supòsits següents:  
i) quan l'import de l'ajuda es determine en funció del preu o de la quantitat d'estos productes adquirits a productors primaris o comercialitzats per les empreses interessades;  
ii) quan l'ajuda se supedite a la seua repercussió, total o parcial, als productors primaris;  
e) les ajudes concedides a activitats relacionades amb l'exportació a tercers països o a estats membres, en concret les ajudes directament vinculades a les quantitats exportades, l'establiment i l'explotació d'una xarxa de distribució o altres despeses corrents relacionades amb l'activitat exportadora;  
f) les ajudes condicionades a la utilització de productes i serveis nacionals enfront dels productes i serveis importats.  
Si una empresa opera en els sectors previstos en les lletres a, b, c o d i també en un sector o més, o desenvolupa altres activitats, que estiguen inclosos en l'àmbit d'aplicació del reglament esmentat, este s'aplicarà a les ajudes concedides en relació amb eixos sectors o activitats, a condició que l'estat membre de què es tracte garantisca pels mitjans apropiats, com ara la separació d'activitats o la distinció de costos, que les activitats dels sectors exclosos de l'àmbit d'aplicació del reglament no es beneficien de les ajudes de minimis concedides d'acord amb este reglament.  
  
Catorzé quater. Operacions de finançament subjectes a l'article 2.7.1 del Marc nacional temporal d'ajudes d'estat (SA.102771)  
  
1. Sense perjudici del que establix l'article 14 bis d'esta convocatòria, el tram no reembossable (TNR) corresponent a l'operació es pot acollir a l'article 2.7.1 del Marc nacional temporal. Amb independència del moment en què este TNR es faça efectiu, l'Institut Valencià de Finances haurà de notificar l'ajuda al beneficiari per l'import que resulte en aplicar el percentatge d'ajuda establit en l'article 11.1 d'esta convocatòria al valor nominal del préstec.   
  
2. Així mateix, i també sense perjudici del que establix l'article 14 bis, es poden acollir a l'article 2.7.1 del Marc nacional temporal els trams en què s'estructure el finançament atorgat a l'empara d'esta convocatòria, el valor nominal, el termini de venciment o el tipus d'interés del qual no es corresponguen amb els enunciats en l'article 14 ter. L'Institut Valencià de Finances haurà de notificar l'ajuda al beneficiari per la suma del valor nominal d'estos trams.   
3. Les ajudes atorgades a l'empara d'este article són compatibles amb el mercat interior segons l'article 107, apartat 3, lletra b, del TFUE, sempre que es complisquen totes les condicions següents:  
  
a. Totes les ajudes percebudes a l'empara de l'article 2.7.1 no superen l'import de 2.250.000 euros per grup d'empresa (totes les xifres utilitzades constituïxen imports bruts, és a dir, abans d'impostos i altres retencions), o l'import que resulte de qualsevol modificació d'este article aprovada per decisió de la Comissió Europea.  
b. Les ajudes s'atorguen d'acord amb un règim amb pressupost estimat.  
c. Les ajudes es concedixen, a tot tardar, el 30 de juny de 2024 o en la data que determine qualsevol modificació posterior del Marc nacional temporal.  
d. Les ajudes concedides a les empreses i els autònoms que operen en la transformació i la comercialització de productes agrícoles estan supeditades al fet que no es repercutisquen totalment o parcialment en els productors primaris i no es fixen en funció del preu o la quantitat dels productes comercialitzats per les empreses interessades o adquirits als productors primaris, llevat que, en este últim cas, els productes no s'hagen comercialitzat ni s'hagen utilitzat per a finalitats no alimentàries.  
4. Sense perjudici del que disposa el punt anterior, en els sectors de l'agricultura, la pesca i l'aqüicultura s'aplicaran les condicions específiques següents:  
a. Les ajudes no superaran els 280.000 euros per empresa o autònom actiu en el sector de la producció primària de productes agrícoles, ni els 335.000 euros per empresa o autònom actiu en els sectors de la pesca i l'aqüicultura, i els dos límits es referixen a import brut, abans d'impostos i altres retencions.  
b. Les ajudes a les empreses i els autònoms dedicats a la producció primària de productes agrícoles no s'hauran d'establir en funció del preu o la quantitat dels productes comercialitzats.  
c. Les ajudes a les empreses i els autònoms que operen en els sectors de la pesca i l'aqüicultura no afectaran cap de les categories d'ajuda a les quals fa referència l'article 1.1, lletres de la a a la k, del Reglament (UE) núm. 717/2014, de la Comissió (ajudes de minimis en el sector de la pesca i de l'aqüicultura).  
5. Per a calcular els imports màxims d'ajuda establits en l'article 14 quater d'esta convocatòria, no es tindran en compte les ajudes que en aplicació d'este marc nacional temporal hagen sigut reembossades per les empreses o els autònoms.   
6. Quan una empresa o un autònom opere en diversos sectors als quals s'apliquen imports màxims diferents, es garantirà mitjançant mesures adequades, com ara la separació de la comptabilitat, que a cada una de les activitats s'aplique el límit màxim corresponent i que no se supere en total l'import més elevat possible.  
7. Tota ajuda que s'haja concedit en forma de bestretes reembossables, garanties, préstecs o altres instruments reembossables en aplicació d'este marc nacional temporal es podrà reconvertir en subvencions directes, sempre que es respecten els imports màxims i la resta de les condicions establides per a la concessió d'ajudes en forma de subvencions directes fixades en este article 14 quater i que la reconversió es produïsca abans del 30 de juny de 2024.  
  
Quinzé. Acumulació del finançament bonificat atorgat per l'IVF a l'empara d'esta convocatòria amb altres ajudes i subvencions  
  
1. Les ajudes de minimis concedides podran acumular-se, fins al límit màxim establit en l'article 3.2 del Reglament 2023/2832 de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten servicis d'interés econòmic general, amb:  
a. Les ajudes de minimis concedides conformement al Reglament (UE) núm. 2832/2023 de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten servicis d'interés econòmic general.  
b. Les ajudes de minimis concedides conformement al Reglament (UE) núm. 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis en el sector agrícola.  
  
c. Les ajudes de minimis concedides conformement al Reglament (UE) núm. 717/2014, de la Comissió, de 27 de juny de 2014, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis en el sector de la pesca i de l'aqüicultura.  
Les ajudes de minimis concedides no s'acumularan amb cap ajuda estatal en relació amb les mateixes despeses subvencionables ni amb ajudes estatals per a la mateixa mesura de finançament de risc si esta acumulació excedira la intensitat d'ajuda o de l'import d'ajuda més elevat que corresponga fixat en les circumstàncies concretes de cada cas per un reglament d'exempció per categories o una decisió adoptats per la Comissió.  
Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics podran acumular-se amb ajudes estatals concedides en virtut d'un reglament d'exempció per categories o una decisió adoptats per la Comissió.  
2. Les mesures d'ajuda temporal que preveu esta convocatòria es podran acumular amb les ajudes que entren en l'àmbit d'aplicació del Reglament de minimis (DO L 352, de 24.12.2013). Les ajudes concedides d'acord amb el que es disposa en l'article 2.7.1 del Marc nacional temporal es poden acumular amb les concedides en virtut dels articles 2.7.2 i 2.7.3 de la comunicació esmentada, si bé estes últimes no es poden acumular entre si.  
Les ajudes atorgades a l'empara d'este Marc nacional temporal es poden acumular amb ajudes concedides en el marc temporal relatiu a la COVID-19, sempre que es respecten les normes d'acumulació respectives. Com a excepció a esta regla d'acumulació, les ajudes que recull l'article 14 ter d'esta convocatòria no es poden acumular amb les ajudes concedides en virtut de les seccions 3.2 i 3.3 del Marc europeu temporal COVID-19, ni amb les que preveuen els articles 2.7.2 i 2.7.3 del Marc nacional temporal COVID-19, en cas que les ajudes es concedisquen per a un principal idèntic de préstec subjacent.  
Les ajudes inherents al finançament bonificat atorgat a l'empara d'esta convocatòria es podran acumular amb altres ajudes estatals en relació amb les mateixes despeses finançables elegibles, sempre que esta acumulació no excedisca la intensitat o l'import màxim d'ajuda fixats ateses les circumstàncies concretes de cada cas, en virtut bé de directrius comunitàries, bé d'un reglament d'exempció per categories o bé d'una decisió adoptada per la Comissió, relativa a un determinat programa d'ajudes notificat prèviament per l'organisme concedent.   
  
  
Setzé. Aprovació del finançament bonificat   
1. Una vegada avaluades les sol·licituds en els termes que preveu l'article 9 d'esta convocatòria, l'òrgan competent de l'IVF, mitjançant una resolució degudament motivada, decidirà sobre l'aprovació, o no, del finançament bonificat.   
2. La resolució de concessió preveurà l'estructuració de l'operació de finançament en dos trams diferenciats: el primer correspondrà al tram reembossable del préstec; mentre que el segon correspondrà a l'ajuda atorgada en forma de tram no reembossable del préstec. La resolució identificarà les fonts de finançament dels dos trams. A este efecte, el tram reembossable dels préstecs aprovats fins al 31 de desembre de 2023 es dedicarà a l'instrument financer inclòs en l'Eix 20-REACT-EU del Programa operatiu FEDER de la Comunitat Valenciana 2014-2020, i el tram reembossable de les operacions aprovades a partir d'esta data quedarà afectat a fons propis de l'IVF. Tot això sense perjudici que, prèvia autorització del DG de l'IVF mitjançant resolució degudament motivada, l'Institut decidisca afectar a recursos propis operacions aprovades abans de l'1 de gener de 2024.  
  
3. El tram reembossable del préstec es podrà desglossar en diversos subtrams, corresponents a règims diferents d'ajudes d'estat. El valor nominal conjunt dels trams del préstec que s'acullen al règim d'ajudes de l'article 2.7.1 del Marc nacional temporal, sumat al d'altres ajudes rebudes pel sol·licitant acollides a este règim d'ajudes d'estat, no podrà superar l'import de 2.250.000 euros, o l'import que resulte de qualsevol modificació eventual del Marc temporal europeu d'ajudes d'estat, aprovat per la Comissió com a resposta a les conseqüències econòmiques de la invasió d'Ucraïna per part de Rússia.   
  
4. La resolució determinarà amb exactitud les condicions financeres de l'operació, així com dels diversos trams en els quals s'estructura esta operació. Estes condicions han de ser acceptades expressament pel sol·licitant i seran immodificables en la formalització del contracte de préstec, a excepció del que disposen els articles 18 i 19 d'esta convocatòria.   
  
5. Així mateix, es detallarà el règim concret d'ajudes d'estat al qual s'ajusten els diversos trams en què s'estructura l'operació, siga el règim de minimis o el Marc nacional temporal d'ajudes aplicable als préstecs atorgats per les administracions públiques espanyoles, establit en els articles 2.7.1 i 2.7.3 de la Decisió de la Comissió SA.102771 (2022/N). En este sentit, s'indicarà a títol informatiu l'import de l'ajuda que s'estima en el moment de la concessió de l'operació, tenint en compte el que disposen els articles 14 bis 3, 14 ter 2 i 14 quater 1 d'esta convocatòria. L'import definitiu d'esta ajuda, que dependrà de l'import realment disposat i del calendari de desembossaments, es notificarà al beneficiari i a la Base nacional de subvencions en concloure el període de disposició del préstec.   
  
6. Tant la resolució de concessió com el contracte de préstec hauran de fer constar el tipus d'interés que l'IVF hauria carregat a l'operació en cas que no comptara amb ajuda pública.   
7. La resolució de concessió establirà el termini màxim per a formalitzar l'operació, que no podrà excedir els tres mesos. Este termini admetrà una única pròrroga de tres mesos més, amb una autorització prèvia del director general de l'IVF mitjançant una resolució degudament motivada.  
  
Trenté. Eficàcia   
Esta convocatòria començarà a tindre efecte a partir de l'endemà de publicar-se en el Diari Oficial de la Generalitat Valenciana i en la pàgina web de l'IVF.  
Les operacions que es troben en tramitació a l'entrada en vigor d'esta modificació mantindran les condicions vigents en el moment referit, excepte en aquelles qüestions modificades per la normativa europea en matèria d'ajudes públiques que resulte aplicable.